Parasvöötme loodust iseloomustab selgelt eristuvate aastaaegade vaheldumine. Tavapäraste kliimanäitajate, keskmiste temperatuuride, sademete hulkade jt. abil ei õnnestu anda lihtsat ja kergesti mõistetavat kliima sesoonsuse territoriaalsete erinevuste kirjeldust. Seetõttu on käesolevas töös vaadeldud ka klimaatilisi aastaaegu ja nende erinevust võrreldes muu Eestiga. Klimaatiliste aastaaegade all mõistetakse looduskeskkonna klimaatilise komponendi aastase tsükli suhteliselt iseseisvaid etappe, mida iseloomustab kliimatekke protsesside ja klimaatiliste nähtuste ühetüübilisus ja ühtne üldsuund. Klimaatilist aastaaega iseloomustavad kindlad sesoonsed muutused nii ilmastikus kui ka looduslikus keskkonnas tervikuna.